Karlmaður á sjötugsaldri, sem grunaður er um fjölmörg brot gegn börnum, hefur verið úrskurðaður í áframhaldandi gæsluvarðhald til þriðja febrúar, samkvæmt úrskurði Héraðsdóms Reykjavíkur. Búið er að taka skýrslur af meira en fjörutíu manns vegna málsins, meirihluti þeirra er á barnsaldri.
[VEFFRÉTT TILBÚIN en óbirt: Gæsluvarðhald framlengt - meira en 30 börn gefa skýrslu í kynferðisbrotamáli]
Farið var fram á að gæsluvarðhald yrði framlengt um fjórar vikur og féllst dómurinn á það. Þetta staðfestir Ævar Pálmi Pálmason, yfirmaður kynferðisbrotadeildar Lögreglunnar á höfuðborgarsvæðinu. Maðurinn var upphaflega úrskurðaður í fjögurra vikna gæsluvarðhald í desember, sem rann út í gær.
Um þrjátíu börn gefa skýrslu hjá lögreglu, ýmist sem vitni eða þolendur. Þá hafa um tuttugu fullorðnir borið vitni.
Maðurinn er grunaður um fjölda blygðunarsemis- og barnaverndarlagabrota gegn börnum og að hafa reynt að mæla sér mót við börn í þeim tilgangi að brjóta á þeim kynferðislega.
Krafa lögreglunnar um gæsluvarðhald yfir manninum byggir á að það sé nauðsynlegt að verja aðra gegn brotum hans. Ólíklegt sé að hann hætti að brjóta af sér. Samkvæmt heimildum fréttastofu er þetta sami maður og DV og Vísir fjölluðu um í fyrrasumar. Þar kom fram að hann notaði samfélagsforritið Snapchat til að setja sig í samband við börn.